*A rendelet tervezet elfogadásához*

***a Mötv. 50. §-a alapján, minőstett*** *többség szükséges,*

*az előterjesztés* ***nyilvános ülésen tárgyalható****!*

*135. számú előterjesztés*

Bátaszék Város Önkormányzat Képviselő-testületének 2025. június 25-én

16 órakor megtartandó ülésére

*Budai utca zöldterületének védelme érdekében önkormányzati rendeletek módosítása*

|  |
| --- |
| **Előterjesztő:** dr. Bozsolik Róbert polgármester**Készítette** : Kondriczné dr. Varga Erzsébet jegyző **Törvényességi ellenőrzést végezte:** Takaróné dr. Mihó Beatrix aljegyző**Tárgyalja:** valamennyi bizottság |

**Tisztelt Képviselő-testület!**

Az elmúlt hetekben több lakossági bejelentés érkezett a Hivatalhoz, melyek szerint a Budai utcán újonnan létesült kereskedelmi egység jelentős autósforgalmat vonz és ezzel együtt parkoló autók sokaságát eredményezi, melyek jelentősen károsítják a közút és a járda közötti zöldterületeket, különösen esős időben. Azt is tapasztaljuk, hogy az utcában lévő ingatlantulajdonosok, használok a járműveikkel igen gyakran és huzamos ideig a zöld területen állnak meg, parkolnak. A Budai utca a város központi utcája, jelentős az átmenő forgalma, így mindenképp a városképet meghatározó szerepet tölt be. A zöldterületek megóvása és a városkép védelme eddig is kiemelkedően fontos volt az önkormányzat számára. Éppen ezért a Budai utcán kialakult helyzetet is szabályozni szükséges.

Fentiekre való tekintettel javasoljuk Bátaszék Város Önkormányzata Képviselő-testületének a települési környezet védelméről szóló 12/2004. (VII. 1.) KTR számú rendelete, valamint a közösségi együttélés alapvető szabályairól és megsértésük jogkövetkezményeiről szóló 4/2016. (III. 5.) önkormányzati rendelete módosítását, melynek hatályát, bevezetését 2025. augusztus 1. napjától javasoljuk. A rendelet szabályainak önkéntes betartása érdekében, amennyiben a képviselő-testület elfogadja a beterjesztett javaslatot, levélben megkeressük a Budai utcában található valamennyi ingatlan tulajdonosát és tájékoztatjuk az új szabályokról.

Általános indokolás:

A szabályozás célja a természeti-környezeti értékek megóvása, a város arculatának megőrzése, a városkép védelme.

Részletes indokolás:

A települési környezet védelméről szóló 12/2004. (VII. 1.) KTR számú rendelet módosításáról szóló rendelet tervezet 1. §-a kiegészítő szabályt tartalmaz, mely megtiltja a Budai utca teljes szakaszán a közút és a járda közötti zöldterületen a járművel történő megállást, várakozást, parkolást.

Fenti szabályozás betartatása érdekében szükséges a közösségi együttélés alapvető szabályairól és megsértésük jogkövetkezményeiről szóló 4/2016. (III. 5.) önkormányzati rendelet módosítása. Ezen rendelet tervezet 1. §-a szerint közösségellenes magatartást követ el, aki a Budai utca teljes szakaszán a közút és a járda közötti zöldterületen járművel megáll, várakozik, parkol. A tényállás szabályozása következtében a szabályszegőkkel szemben a rendeletben meghatározott jogkövetkezmények alkalmazására lesz lehetőség. (figyelmeztetés, helyszíni birság, közigazgatási bírság)

Javasoljuk a rendelet tervezetek elfogadását.

**HATÁSVIZSGÁLAT**

***A települési környezet védelméről szóló 12/2004. (VII. 1.) KTR számú rendelet módosításáról szóló rendelet-tervezethez***

**Társadalmi, gazdasági, költségvetési hatása:** a szabály betartása mindenkire kötelező

**Környezeti és egészségügyi következmények:** természeti-környezeti értékek megóvása

**Adminisztratív terheket befolyásoló hatása:** nincs

**A jogszabály megalkotásának szükségessége:** önkéntes

**A jogalkotás elmaradásának következményei:** a Budai utca zöldterületei sérülhetnek

**A jogszabály alkalmazásához szükséges személyi, szervezeti, tárgyi és pénzügyi feltételek:** nem szükségesek

**Előzetes véleményeztetés:** Pénzügyi és Gazdasági Bizottság

**HATÁSVIZSGÁLAT**

***A közösségi együttélés alapvető szabályairól és megsértésük jogkövetkezményeiről szóló 4/2016. (III. 5.) önkormányzati rendelet módosításáról szóló rendelet-tervezethez***

**Társadalmi, gazdasági, költségvetési hatása:** a szabályszegőkkel szemben bírság kerülhet kiszabásra

**Környezeti és egészségügyi következmények:** természeti-környezeti értékek megóvása

**Adminisztratív terheket befolyásoló hatása:** a szabályszegőkkel szemben az eljárás lefolytatása a Hivatal feladata

**A jogszabály megalkotásának szükségessége:** önkéntes

**A jogalkotás elmaradásának következményei:** a szabályszegőkkel szemben nem lesz alkalmazható szankció

**A jogszabály alkalmazásához szükséges személyi, szervezeti, tárgyi és pénzügyi feltételek:** nem szükségesek

**Előzetes véleményeztetés:** Pénzügyi és Gazdasági Bizottság